《哀故单良能先生》
元代·张仲深

南渡衣冠旧，传家具五经。智圆车炙輠，机敏隼扬翎。

训奉邹轲母，趋随孔鲤庭。索坟心独领，诗礼耳亲聆。

煆炼金镕冶，锋铓剑发硎。行方交自寡，居陋辙长停。

骁勇惭雄信，编修慕士宁。妙深杨陆奥，颖脱邵程扃。

秘密神尝授，禅玄识自灵。嗟予新造进，讲贯旧曾听。

煦妪沾时雨，钧陶藉范型。哲人宁久世，梁木仆深坰。

授受多贤弟，传承有宁馨。百年馀手泽，千古想仪刑。

马鬣封寒玉，麟州陨德星。见知当世少，我独寸心铭。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。